钦定古今图书集成/明伦汇编/官常典/第245卷 > 蒋冕
## 钦定古今图书集成/明伦汇编/官常典/第245卷 > 蒋冕

按《明外史》本传：“冕字敬之，全州人。兄昇，南京户部尚
书，以谨厚称。冕举成化末年进士，选庶吉士，授编修。
弘治十三年，太子出阁，兼司经局校书。正德中，累官
吏部左侍郎，改掌詹事府，典诰敕，进礼部尚书，仍掌
府事。冕清谨有器识，雅负时望。十一年命兼文渊阁
大学士，入参机务。明年改武英殿，加太子太傅。近幸”
冒边功，大行陞赏。冕及梁储亦荫锦衣世千户。两人
力辞，乃改文荫。帝之以威武大将军行边也，冕时病
在告，疏谏曰：“陛下自损威重，下同臣子。倘所过诸王，
以大将军礼见陛下何辞责之？曩睿皇帝北征，六军
官属近三十万，犹且陷于土木。今宿卫单弱，经行边
徼，宁不寒心？请治左右引导者罪。”不报。十四年扈帝
南征还，加少傅兼太子太傅、户部尚书、谨身殿大学
士。帝崩，与杨廷和协诛江彬。世宗即位，议定策功，加
伯爵，固辞。改荫锦衣世指挥，又辞。乃荫五品文职，仍
进一阶。御史张鹏疏评大臣贤否，请罢冕。御史赵永
亨诋石珤不可掌铨衡。冕、珤遂求去，朝议不平。诸给
事、御史皆言其不可去。帝乃命鸿胪谕留。冕上疏陈
谢，犹固乞骸骨。再下优诏，始起视事。嘉靖三年遣官
织造江南，命冕草敕。冕以江南被灾，具疏请止。帝不
从。敕亦久不进。帝责其违慢，冕引罪而止。《大礼》议起，
冕固执“为人后”之说，与廷和等力争之。帝始而婉谕，
继以谯让，冕执议不回。及廷和罢政，冕当国。帝愈欲
尊崇所生，逐礼部尚书汪俊以怵冕，而用席书代之，
且召张璁、桂萼。物情甚沸。冕乃抗章极谏曰：“臣闻有
官守者，不得其职则去。臣备员内阁，预闻大政，心知
其非而事失其守者，不一而足，溺职甚矣。误国负君，
将安用之？两月以来，陛下欲尊崇所生，立庙大内。臣
与同官毛纪、费宏反复论辨，至数千言，未”蒙采纳。窃
思陛下嗣承丕基，固因伦序素定，然非圣母昭圣皇
太后懿旨与武宗皇帝遗诏，则将无所受命。今既受
命于武宗，自当为武宗之后，特“兄弟之名不容紊故。
但兄武宗，考孝宗，母昭圣，而于孝庙、武庙皆称嗣皇
帝称臣，称御名，以示继统承祀之义。今乃欲为本生
父母立庙奉先殿侧，臣虽”至愚，断断知其不可。自古
人君嗣位，谓之“承祧”、“践阼”，皆指宗祀而言。《礼》：“为人后
者惟大宗，以大宗，尊之统也，亦主宗庙祭祀而言。自
汉至今，未有为本生父母立庙大内者。汉宣帝为叔
祖昭帝后，止立所生父庙于葬所。光武中兴，本非承
统，平帝而止立四亲庙于章陵。宋英宗父濮安懿王，
亦止即园立庙。陛下先年有旨，立庙安陆，与前代适
同，得其当矣，岂可既奉大宗之祀，又兼奉小宗之祀？
夫情既重于所生，义必不专于所后，将孝、武二庙之
灵安所托乎？窃恐献帝之灵亦将不能安，虽圣心亦
自不能安也。”迩者复允汪俊之去，趣张璁、桂萼之来，
人心益骇。是日廷议建庙。天本晴明，忽变阴晦，“至暮
风雷大作。天意如此，陛下可不思变计哉？”因力求去。
帝得疏不悦，犹以大臣故，优诏荅之。未几，复请罢建
庙之议，且乞休。疏中再以天变为言。帝益不悦，遂令
驰传归，给月廪岁夫如制。冕当正德之季，主昏政乱，
持正不挠，有匡弼功。世宗初，朝政虽新，而上下扞格
弥甚。冕守之不移，代廷和为首辅。仅两阅月，卒，龃龉
以去。论者谓有古大臣风。《明伦大典》成，落职闲住。久
之，卒。隆庆初，复官，谥“文定。”